b"\n_START_ARTICLE_\nAlladians\n_START_SECTION_\nTerritori i pobles ve\xc3\xafns\n_START_PARAGRAPH_\nEls alladians viuen en 21 poblacions en la franja de terra que hi ha entre la Llacuna Ebri\xc3\xa9 i la costa de l'oce\xc3\xa0 Atl\xc3\xa0ntic, a la subprefectura de Jacqueville, que est\xc3\xa0 al departament hom\xc3\xb2nim, a la regi\xc3\xb3 de Grans Ponts._NEWLINE_Segons el mapa ling\xc3\xbc\xc3\xadstic de Costa d'Ivori, el territori alladian est\xc3\xa0 en tres petits territoris. Els tres s\xc3\xb3n contigus i estan situats a gaireb\xc3\xa9 la totalitat del territori que hi ha entre la llacuna Ebri\xc3\xa9 i l'Atl\xc3\xa0ntic des de l'al\xc3\xa7ada de la ciutat d'Abidjan, al nord del seu extrem oriental. La part central del seu territori el comparteixen amb els aproumu aizis. A l'est, els alladians limiten amb els ebri\xc3\xa9s i els betis. A l'altra banda de la llacuna, al nord, limiten, d'est a oest, amb els ebri\xc3\xa9s, els adioukrous, els mobumrin aizis, els tiagbamrin aizis i amb els yuocobou\xc3\xa9 dides.\n_START_SECTION_\nLleng\xc3\xbces\n_START_PARAGRAPH_\nLa llengua materna dels alladians \xc3\xa9s l'alladia, una llengua kwa. A m\xc3\xa9s a m\xc3\xa9s, tamb\xc3\xa9 parlen el franc\xc3\xa8s, que \xc3\xa9s la llengua oficial de Costa d'Ivori.\n_START_SECTION_\nReligi\xc3\xb3\n_START_PARAGRAPH_\nLa gran majoria dels alladians s\xc3\xb3n cristians (90%). El 10% restant creuen en religions africanes tradicionals. La meitat dels alladians cristians s\xc3\xb3n protestants, el 30% s\xc3\xb3n cat\xc3\xb2lics i el 20% pertanyen a esgl\xc3\xa9sies independents. Segons el joshuaproject, el 9% dels alladians cristians s\xc3\xb3n seguidors de l'evangelisme."